《和秀实寄诗》
宋代·王洋

去年河南归故地，今年朔方兵又起。
血牲面埋曾几时，无乃奸盟神不喜。
嗟尔万人来远荒，岂无战士伤金疮。
封疆万里尚越境，金帛露积犹多藏。
国家弥文今尚武，已碎铜山铸铜虎。
勿矜突骑饮长河，肃慎燕陲吾北土。
且知成功俱自天，天心可卜因丰年。
但令三钱博斗米，任尔自枕干戈眠。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。